Ahrensburg

**Ahrensburg** (alasaksaksi *Ahrensborg*) on kaupunki Hampurin metropolialueella Schleswig-Holsteinin osavaltion kaakkoisosassa Pohjois-Saksassa.

## Maantiede ja ilmasto
Ahrensburg sijaitsee Hampurin koillispuolella ja kuuluu Hampurin metropolialueeseen. Ahrenburgin naapurikunnat ovat Ammersbek, Delingsdorf, Hammoor, Todendorf, Großhansdorf, Siek, Braak ja Stapelfeld. Lännessä Ahrenburg rajoittuu Hampurin koillisiin kaupunginosiin Volksdorf ja Meiendorfiin (Bezirk Wandsbek).

Ahrensburgin keskimääräinen vuotuinen sademäärä on 791,5 millimetriä eli selvästi Saksan valtakunnallista keskiarvoa (700 millimetriä) korkeampi. Sateisin kuukausi on elokuu (76,5 mm) ja kuivin puolestaan helmikuu (43,7 mm). Aurinkotunteja on keskimäärin 1&nbsp;443,3 tuntia vuodessa. Eniten aurinkoa saadaan kesäkuussa (204 tuntia) ja vähiten joulukuussa (32,6 tuntia).

Ahrensburgin vuotuinen keskilämpötila on 8,2&nbsp;°C. Keskimäärin lämpimin kuukausi on heinäkuu (16,2&nbsp;°C) ja kylmin vastaavasti tammikuu (0,1&nbsp;°C).

Jääkautisen sulamisveden muovaaman Ahrensburgin tunnelilaakson pituus on noin 7 km ja leveys 0,2 – 2 km. Ahrensburgin tunnelilaakso ja siihen rajoittuva Hampurin puolella sijaitseva Stellmoorin tunnelilaakso ovat luonnonsuojelualuetta. Rautatieyhteys Hampuri–Lyypekki kulkee laaksossa.

## Historia

Ahrensburgin tunnelilaaksosta on tehty useita myöhäispaleoliittisiä löytöjä, joiden myötä  historioitsijat ovat luoneet termin Ahrensburgin kulttuuri.

Nykyisen Ahrensburgin historia alkaa 1200-luvulta, jolloin Schauenburgin kreivit perustivat Woldenhornin kylän, josta sittemmin kehittyi Ahrensburg kaupunki. Lisäksi he perustivat naapurustoon Ahrensfelden, Meilsdorfin ja Beimoorin kylät. Varhaisin asiakirjamaininta Woldenhornista on vuodelta 1314. Noin vuonna 1200 rakennettiin Arx Arnsburga, joka tunnetaan myös nimellä Burg Arnesvelde. Aiemmin paikalla sijaitsi pakolinna. Suullinen perimätieto kertoo 900-luvulla käydyistä vendisodista. Burg Arnesvelden tilalle rakennettiin puolestaan Ahrensburgin linna (Schloss Ahrensburg).

Reformaation myötä alueen hallitsijaksi tuli Tanskan kuningas, joka myönsi kylien herruuden Daniel Rantzaulle vuonna 1567. Tämän veli Peter Rantzau rakennutti 1595 renessanssityylisen Ahrensburgin linnan ja linnankirkon, jotka ovat nykyisin kaupungin tunnusmerkkejä. Kauppamies Heinrich Carl von Schimmelmann hankki Rantzaun raskaasti velkaantuneet tilukset haltuunsa vuonna 1759. Ahrensburg sai uuden barokkityylisen ilmeen, johon nykyinen kaupunkikuva perustuu. Schimmelmann vaurastui ase-, alkoholi- ja orjakaupalla.

Nimi "Ahrensburg" otettiin käyttöön 7. kesäkuuta 1867. Hampuri–Lyypekki-rautatien valmistuttua 1865 Ahrensburgin väkiluku kasvoi: vuonna 1910 asukkaita oli 2&nbsp;750. Vuoden 1928 alueliitokset kasvattivat Ahrensburgin pinta-alaa noin 500&nbsp;ha.

Ahrensburgissa oli 1930-luvun alkuun pieni juutalaisyhteisö, jonka synagoga poltettiin kristalliyönä 9. marraskuuta 1938. Ahrensburg sai kaupunkioikeudet 1949. Väkiluku oli tuolloin 17&nbsp;775 – puolet väestöstä oli pakolaisia ja siirtolaisia Saksan itäosista.

Seuraavina vuosikymmeninä kaupungin infrastruktuuria kehitettiin voimakkaasti ja talouselämä alkoi kukoistaa uusien yritysten myötä. Naulaimia valmistava Joh. Friedrich Behrens kehitti yritysmallin, jota sittemmin alettiin kutsua Ahrensburgin malliksi (Ahrensburger Modell).

## Nähtävyyksiä
Ahrensburgin keskeinen nähtävyys on linna, Schloss Ahrensburg, ympäristöineen. Linnan alueella sijaitsee muun muassa kirkko, Schlosskirche Ahrensburg. Linnan viereisellä kukkulalla sijaitsee Schimmelmannin kreivisuvun talo, die Bagatelle, joka on Ahrensburgin vanhimpia rakennuksia. Rondeel-aukiolla sijaitsee kieliläistaiteilija Martin Wolken teos "der Muschelläufer" (2005).

## Väestökehitys
* 1875: 1&nbsp;509 asukasta
* 1925: 4&nbsp;777 asukasta
* 1949: 17&nbsp;775 asukasta
* 1970: 25&nbsp;290 asukasta
* 2002: 30&nbsp;068 asukasta
* 2012: 31&nbsp;292 asukasta

## Talous

Ahrensburgissa sijaitsevia yrityksiä:

* Acer Computer GmbH
* Allied Vision Technologies GmbH
* Axel Springer AG
* Basler AG
* Christoph Kroschke Unternehmensgruppe
* Clariant
* E.ON Hanse AG
* edding AG
* General Electric: GE Sensing & Inspection Technologies GmbH
* Hasselblad Vertriebs GmbH
* Hela Gewürzwerk Hermann Laue GmbH
* Plustek Technology GmbH
* Prinovis Ahrensburg Ltd. & Co KG
* Sanyo Video Vertrieb AG
* Stern-Wywiol Gruppe
* Vivanco Gruppe AG

## Liikenne
Ahrensburgin läpi kulkee valtatie Bundesstraße 75. Kaupunki sijaitsee moottoritie A&nbsp;1:n varrella (Vogelfluglinie).

Ahrensburgin kautta kulkee 63-kilometrinen rautatielinja Lyypekki–Hampuri. Kaupungissa on kaksi rautatieasemaa: Bahnhof Ahrensburg (noin 22 kilometriä Hampurin päärautatieasemalta koilliseen) ja marraskuussa 2009 käyttöönotettu Gartenholz (noin 24 kilometriä Hampurin päärautatieasemalta koilliseen).

Marraskuusta 1921 alkaen Ahrensburgin on yhdistänyt läheiseen Hampuriin metrolinja Walddörferbahn (nykyinen U-Bahn-Linie 1 / metrolinja 1). Vuonna 1949 Ahrensburgista tuli neljäs Saksan kaupunki, jossa on metroyhteys. Ahrensburgin alueella sijaitsee metroasema (U-Bahnhof) Ahrensburg West (vuoteen 1952 Ahrensburg) ja metroasema Ahrensburg Ost (vuoteen 1952 Hopfenbach). Kaupungin paikallisbussiliikenteen verkko on kattava.

## Oppilaitoksia

* Stormarnschule (lukio), perustettu 1906
* Schulzentrum Am Heimgarten (koulukeskus, perustettu 1973)
* Selma-Lagerlöf-Gemeinschaftsschule
* Grundschule Am Aalfang (peruskoulu)
* Grundschule Am Reesenbüttel, perustettu 1936 (peruskoulu)
* Grundschule Am Schloß (peruskoulu)
* Grundschule Am Hagen (peruskoulu)
* Woldenhorn-Schule (kehitysvammaisten koulu)
* Fritz-Reuter-Schule (erityisoppilaitos)
* Berufliche Schule (ammattikoulu)
* Volkshochschule der Stadt Ahrensburg (kansankorkeakoulu)

## Lähteet ja viitteet
*Koehn-soest

## Aiheesta muualla

*Viralliset sivut